"În mod normal, raportat la ceea ce se întâmplă astăzi în stradă, noi ar trebui să suspendăm dezbaterile pe bugete, pentru că, până când nu vom avea o soluţie finală la aceste convulsii sociale, care îmbracă germenii unei veritabile lovituri de stat şi care pot să degenereze întru-un război civil, orice discuţie a noastră este de prisos, câtă vreme am plecat de la construcţia bugetară pe nişte premise care s-ar putea să nu se mai îndeplinească'', a spus deputatul ALDE Remus Borza în timpul dezbaterilor din comisiile reunite de Buget.

Remus Borza a explicat, la finalul şedinţei, că membrii PSD şi ALDE ''clocotesc'' în ţară şi vor să organizeze o contramanifestaţie pentru că şi-au dat seama că este o ''manipulare grosolană''.

''Studenţii pe banii Guvernului Grindeanu vin să strige jos Grindeanu, un paradox. (…) Asta este o dictatură a străzii'', a susţinut el, afirmând că se crează prejudicii.

Întrebat dacă prejudiciile sunt cauzate de proteste sau de OUG 13, Borza a afirmat că ''simplele proteste crează prejudicii ireparabile României''.

''Dragii mei, simplele proteste - că sunt de 100 de mii, 200 de mii, 300 de mii de oameni în stradă, în toate marile oraşe, crează prejudicii ireparabile României în imaginea externă. Iubiţilor, aici e foarte multă ipocrizie şi vorbim de un dublu standard", a răspuns deputatul ALDE.

Borza a susţinut că în orice democraţie se aplică regula majorităţii, făcând trimitere la protestele din SUA generate de măsurile adoptate de Donald Tump, care nu reusesc să-i clintească preşedintelui SUA ''niciun fir de păr''.

El a subliniat că Guvernul Grindeanu nu are de ce să plece.

''Care este vina Guvernului Grindeanu, că a dat la toată lumea? Inclusiv la instituţiile media. TVR, că îl văd acum foarte virulent, a avut 124 de milioane de lei anul trecut, anul ăsta a ajuns la 950 de milioane, fără să condiţioneze o reformă reală'', a răspuns Borza, nemulţumit de întrebarea adresată de reporterul TVR.

Remus Borza a fost condamnat definitiv de Înalta Curte de Casaţie şi Justiţie la un an de închisoare cu suspendare pentru conflict de interese.